作者:吳潛
標題:賀新郎
內容:汲水驅炎熱。晚些兒、披衣露坐，待他涼月。俄頃銀盤從海際，推上璇霄璧闕。盡散作、滿懷冰雪。萬里河潢收捲去，掩長庚、弧矢光都滅。一大片，琉璃揭。玉□擣藥何時歇。幾千年、陰晴隱現，團圓虧缺。月缺還圓人但老，重換朱顏無訣。想舊日、嫦娥心別。且吸瓊漿斟北斗，盡今來、古往俱休說。香茉莉，正清絕。